SKRIFTLIG FORESPØRGSEL E-3553/01

af Eurig Wyn (Verts/ALE) til Kommissionen

(8. januar 2002)

Om: Revision af EF-direktivet om badevandets kvalitet fra 1976

Millioner af mennesker bruger Europas kystfarvande og indre vandområder hvert år. Er Kommissionen enig i, at der bør foretages en række ændringer i lovgivningen for at sikre, at denne brugergruppe får den nødvendige beskyttelse?

Vil Kommissionen sikre, at der i forbindelse med revisionen af dette direktiv foretages følgende ændringer:

1. Der gives en bredere definition af begrebet badevand for at tage højde for de farvande, der benyttes intensivt af borgere, som deltager i vandrelaterede fritidsaktiviteter?

2. Der tages højde for, at udnyttelsen af farvande og vandområder visse steder foregår året rundt?

3. Der udvikles en standard og en metodologi, som sikrer en optimal beskyttelse af folkesundheden?

4. Borgerne sikres let adgang til ajourførte oplysninger, således at de på et velorienteret grundlag kan tage stilling til, hvilke farvande og vandområder de ønsker at benytte og hvornår?

Vil Kommissionen notere sig, at disse forslag ikke blot gavner de mennesker, der bruger farvande og vandområder, men også turismen og fritidssektoren?

Svar afgivet på Kommissionens vegne af Margot Wallström

(25. februar 2002)

For at beskytte de badenes helbred er Kommissionen i gang med at revidere Rådets direktiv 76/160/EØF af 8. december 1975 om kvaliteten af badevand(1), herefter benævnt 1976-direktivet. Forud for denne revision offentliggjorde Kommissionen i december 2000 en meddelelse(2) til Europa-Parlamentet og Rådet, og den har desuden foretaget en bred høring af offentligheden og interessegrupperne.

1. Af denne høring fremgik det, at 1976-direktivets anvendelsesområde må tages op til overvejelse i lyset af udviklingen i den rekreative praksis. Nutidens rekreative vandaktiviteter er ikke længere begrænset til badning og svømning, men omfatter adskillige vandsportsgrene.

2. Badesæsonen kan variere i forhold til geografiske og regionale vilkår. Der kunne imidlertid ikke opnås enighed i forbindelse med høringen om formelt at udvide badesæsonen til hele året, idet antallet af badende på de fleste badesteder vil være yderst begrænset i de koldere måneder. Som følge heraf indeholder det reviderede badevandsdirektiv ikke bestemmelser om bakteriologisk overvågning af badeområder året rundt. Vandkvaliteten i indenlandske vandområder og kystvande er dog generelt set underlagt byspildevandsdirektivet(3), nitratdirektivet(4), vandrammedirektivet(5) og de dertil hørende overvågningsordninger. Endvidere indeholder vandrammedirektivet begrebet God økologisk tilstand for alle EU's vandområder.

3. Det reviderede direktiv kommer til at indeholde en standard for overvågning og analyse. Den videnskabelige forskning peger på, at strengere bakteriologiske grænseværdier kun giver mening i sammenhæng med en standardiseret testmetode.

4. Et af de svage punkter i 1976-direktivet var kommunikationen med offentligheden. Med det reviderede direktiv vil de nyeste elektroniske hjælpemidler blive taget i brug for at kunne kommunikere og informere bedre og hurtigere. Denne kommunikation vil finde sted på to niveauer. For det første vil der blive informeret om strandens og badevandets kvalitetsstatus i badeområderne. For det andet vil et mere omfattende informationssystem (f.eks. på Internettet) blive etableret, så det bliver muligt for borgerne at få viden om badevandskvaliteten, inden de besøger badeområdet. Oplysningerne vil blive opdateret hyppigt i begge systemer.

Kommissionen er af den opfattelse, at revisionen af badevandsdirektivet ikke alene vil få en gunstig virkning på folkesundheden. Den vil også være til gavn for turismen og fritidssektoren i form af kravene om bedre oplysning af borgerne om strandes og badevandes kvalitetsstatus, hvilket vil skabe en positiv omtale.

(1) EFT L 31 af 5.2.1976.

(2) KOM(2000) 860 endelig udg. http://www.europa.eu.int/water/water-bathing/index_en.html).

(3) EFT L 135 af 30.5.1991 og EFT L 67 af 7.3.1998.

(4) EFT L 375 af 31.12.1991.

(5) EFT L 327 af 22.12.2000.